Transfer stelar pentru Rrahmani și Rapid! Ce scriu portughezii despre vârful care a marcat "de s-a plictisit" în România
Albion Rrahmani (23 de ani) se pregătește de un super transfer.
Atacantul din Kosovo a impresionat la Rapid în acest sezon și a atras atenția cluburilor din străinătate. Rrahmani este în vizorul celor de la Benfica, potrivit publicației portugheze Record.
Sursa citată amintește cifrele excelente ale vârfului kosovar, care a marcat 15 goluri în 20 de apariții pentru Rapid în acest sezon. Transferat pentru doar 600.000 de euro, de la Ballkani, Rrahmani ar putea aduce un profit incredibil clubului din Giulești, care cere 8 milioane de euro în schimbul său!
Ce scriu portughezii despre Albion Rrahmani, dorit de Benfica
Publicația Glorioso 1904, care se ocupă strict de Benfica, i-a făcut un portret lui Albion Rrahmani, dorit în mod special de președintele clubului din Lisabona, legendarul Rui Costa. "Noua țintă a Benficăi: Albion Rrahmani s-a plictisit de atâtea goluri marcate și i-a atras deja atenția lui Rui Costa", scrie sursa citată.
"Albion Rrahmani, care evoluează la Rapid, a atras atenția conducătorilor Benficăi, care continuă să caute soluții pentru perioada de transferuri din vară. Roger Schmidt (n.r. - antrenorul de la Benfica) a menționat deja că atacanții echipei nu sunt îndeajuns de consistenți, așa cum era Gonçalo Ramos, care a plecat de pe Da Luz la PSG.
Conducătorii clubului l-au ochit pe atacantul din Kosovo, care în acest sezon a arătat că are lipici la goluri. De reținut e că există mai multe cluburi care îl vor pe fotbalist, care a ieșit în evidență la meciul dintre Rapid și FCSB, când a și marcat de două ori", subliniază portughezii.
Nu doar Benfica! Revelația din Premier League a pus ochii pe Rrahmani
Rrahmani este dorit și de Aston Villa, în Premier League, potrivit contului de Twitter Villareport, care citează publicația Fanatik. Antrenată de Unai Emery, gruparea din Birmingham este una dintre revelațiile sezonului în Anglia, aflată pe locul patru, de UCL, după 29 de runde.
Rrahmani a avut cifre excelente și înainte să vină Rapid. Kosovarul a marcat 34 de goluri pentru FC Ballkani, în 68 de apariții pentru club. Atacantul a debutat și la naționala din Kosovo, chiar în fața României, când a jucat opt minute în eșecul alor săi de pe Arena Națională (0-2).
Cotat la 1,4 milioane de euro de Transfermarkt, Albion Rrahmani ar putea deveni cel mai scump jucător vândut vreodată de Rapid. Benfica, echipa care pare cel mai aproape de transferul său, se bate la titlu în Portugalia, unde ocupă momentan poziția a doua, la un punct de liderul Sporting.
Urmăriți SPORT.RO și pe Google News